། །ལྷ་ཚོགས་སྙིང་པོ་གསང་སྔགས་སྒྲ། །གསུང་གི་དབང་མཆོག་ཐོབ་པར་ཤོག །ཨརྩིག་དང་། ཝཀ྄་སྦྱར་བ་སྔར་བཞིན་སྔགས་བྱང་ཕྲེང་བ་མགྲིན་པར་བཞག མཐར་གཙོ་འཁོར་ཡོངས་རྫོགས་ཤམ་བུ་དང་བཅས་ལན་གསུམ་རེ་བྱ། ཐུགས་ཕྱག་མཚན་གྱི་དབང་ནི། ཧཱུྃ། རང་བྱུང་ལྷུན་གྱིས་གྲུབ་པའི་ལྷ། །ཀུན་འདུས་གུ་རུ་དྲག་པོ་ཡི། །ཁྲོ་རྒྱལ་འབར་བའི་ཕྱག་མཚན་ཏེ། །ཐུགས་ཀྱི་དབང་མཆོག་ཐོབ་པར་ཤོག །ཨརྩིག་དང་ཙིཏྟ་སོགས། ཕྱག་མཚན་སྙིང་གར་རེག དེས་སྐུ་གསུང་ཐུགས་ཀྱི་བྱིན་རླབས་ཞུགས། སྤྲུལ་པའི་སྐུ་འགྲུབ། ནུས་སྟོབས་བདེན་ཚིག་ཉམས་རྟོགས་ཆེས་ཆེར་རྒྱས། དབང་དྲག་འབར་བའི་སྐུ་གསུང་ཐུགས་དང་དབྱེར་མེད་དུ་གྱུར། བླ་མ་ཡབ་ཡུམ་སྙོམས་པར་ཞུགས་པའི་བྱང་ཆུབ་ཀྱི་སེམས་ཐིག་ལེ་ལྕེ་ཐོག་ཏུ་བཞག་པར་གྱུར། ཧཱུྃ༔ ཇི་ལྟར་སྔོན་གྱི་བདེ་གཤེགས་ཀྱིས༔ རྒྱལ་སྲས་ཚོགས་ལ་དབང་བསྐུར་བཞིན༔ གཉིས་མེད་སྦྱོར་བའི་བྱང་སེམས་རོས༔ བུ་མཆོག་ཁྱོད་ལ་དབང་བསྐུར་རོ༔ བོ་དྷི་ཙིཏྟ་ཨ་བྷི་ཥིཉྩ་ཧཱུྃ༔ ཨ་ཧོ་མ་ཧཱ་སུ་ཁ༔ ཞེས་བརྗོད་པ་གསང་དབང་དང་། དེས་གསང་དབང་ཐོབ། ངག་སྒྲིབ་དག གཏུམ་མོ་རྩ་རླུང་བསྒོམ་པ་ལ་དབང་། འབྲས་བུ་ལོངས་སྐུ་འགྲུབ་པ་ཡིན༔ ཞེས་བརྗོད། དཀྱིལ་འཁོར་གྱི་ལྷ་ཚོགས་ཐུགས་ཀ་ནས་རིག་མ་གཟུགས་དང་ལང་ཚོའི་རྒྱན་པ་བྱོན། རང་ལ་འཁྱུད་པར་གྱུར། ལྷ་མོ་དགའ་སྦྱིན་གནས་སྦྱིན་མ༔ སྣ་ཚོགས་སྒྱུ་རྩལ་ཡིད་དུ་འོང་༔ ཁྱེད་ལ་རྟག་ཏུ་པདྨར་རོལ༔ བདེ་ཆེན་མཆོག་གི་དངོས་གྲུབ་ཐོབ༔ པྲ་ཉྫཱ་ཛྙཱ་ན་ཨ་བྷི་ཥིཉྩ་ཧཱུྃ༔ དེས་ཤེས་རབ་ཡེ་ཤེས་ཀྱི་དབང་ཐོབ། སེམས་ཀྱི་དྲི་མ་སྦྱངས། བདེ་བ་ཆེན་པོ་བསྒོམ་པ་ལ་དབང་། འབྲས་བུ་ཆོས་སྐུ་ཐོབ་པའི་སྐལ་པ་ཅན་དུ་བྱས།  ཚིག་དབང་། ཧཱུྃ༔ འདི་ལྟར་ཆོས་རྣམས་ཐམས་ཅད་ཀུན༔ ཐོག་མཐའ་བར་མེད་གསལ་ཞིང་སྟོང་༔ སྨྲ་བསམ་བརྗོད་མེད་ཡེ་ཤེས་ལམ༔ འདི་ནི་སངས་རྒྱས་དགོངས་པ་ཡིན༔ ཛྙཱ་ན་བཛྲ་དྷརྨཱ་ཀཱ་ཡ་ཨ་བྷི་ཥིཉྩ་ཨཱཿ དེས་ཚིག་དབང་ཐོབ། ཡེ་ཤེས་ཀྱི་དྲི་མ་སྦྱངས། ཁྲེགས་ཆོད་ཐོད་རྒལ་ཟུང་འཇུག་གི་ཉམས་ལེན་ལ་དབང་། འབྲས་བུ་ངོ་བོ་ཉིད་སྐུ་ཐོབ་པའི་སྐལ་པ་ཅན་དུ་བྱས། མཐའ་རྟེན་གཏོར་དབང་། དཀྱིལ་འཁོར་གྱི་ལྷ་ཚོགས་རྣམས་ཀྱི་གཏོར་མའི་དངོས་པོས་དབང་བསྐུར་བས་ལྷ་ཚོགས་འོད་དུ་ཞུ། བདག་དང་དབྱེར་མེད་དུ་གྱུར། ཧཱུྃ༔ ཕྱི་ནི་དམ་རྫས་བ་ལིང་ཏ༔ ནང་ན་དབང་དྲག་ལྷ་ཚོགས་བཞུགས༔ སྐུ་གསུང་ཐུགས་ཡོན་ཕྲིན་ལས་ཀྱི༔ དབང་མཆོག་དམ་པ་ཐོབ་པར་ཤོག༔ ཨརྩིག ཀཱ་ཡ་ཝཱཀ྄་ཙིཏྟ་གུ་ཎ་ཀརྨ་ཨ་བྷི་ཥིཉྩ་ཧཱུྃ། ཞེས་དྲག་པོའི་བསྒྲལ་དབང་ནི། ཧཱུྃ༔ ཕྲིན་ལས་མ་ལུས་བསྒྲུབ་པའི་རྫས༔ དྲག་པོའི་དཀྱིལ་འཁོར་ལྷར་གསལ་ནས༔ དྲིལ་ཏེ་འདེབས་པར་དབང་བསྐུར་བས༔ ཕྲིན་ལས་མ་ལུས་འགྲུབ་པར་ཤོག༔ དྲག་སྔགས་སོ་ལྔའི་མཐར། ཀརྨ་ཨ་བྷི་ཥིཉྩ་ཨཱཿ རྗེས་དམ་ཚིག་བསྒྲགས་བཟུང་ནི། གཙོ་བོས་ཇི་ལྟར་སོགས། དེང་ནས་རྩམ་སྟེ་སོགས། གཏང་རག་གི་མཎྜལ་ཕུལ་ཏེ། ༈ བརྡ་དང་བརྡའི་འབུལ་ལེན་གྱིས་ཚོགས་ལ་རོལ་ཞིང་། འདི་སྐབས་ལ་ཆ་གསུམ་བཏང་སྟེ། ཨོཾ་ཨཱཿཧཱུྃ་ཧོཿ གཏོར་མ་མ་དག་པ་སོགས་བྱིན་གྱིས་བརླབས་ལ། རང་གི་སྙིང་ག་ནས་འོད་ཟེར་གྱིས་འཇིག་རྟེན་པའི་གཏོར་མགྲོན་རྣམས་མ་ལུས་པ་འཁོར་དང་བཅས་པ་བཛྲ་ས་མ་ཡ་ཛཿས་སྤྱན་དྲངས། ཧཱུྃ། ལྷ་དང་ལྷ་མིན་གནོད་སྦྱིན་སོགས། ཤར་ཕྱོགས་སོགས། གང་ཞིག་མཚན་མོ་སོགས་ཀྱི་གཏོར་མ་བསྔོས་མཐར། མཆོད་སྦྱིན་གནས་འདིར་གང་ལྷག་པའི། །འབྱུང་པོ་ས་འོག་རྒྱུ་བ་དང་། །གང་ཡང་ས་སྟེང་འཁོད་པ་དང་། །ས་བླར་རྒྱུ་བ་གང་ཡིན་པ། །མགུ་བར་གྱིས་ལ་རང་གནས་སུ། །ཐམས་ཅད་ཐ་དད་འགྲོ་བར་གྱིས། །སརྦ་བྷུ་ཏ་གཙྪ༔ ཡུལ་ཕྱོགས་འདི་ཡང་བཀྲ་ཤིས་སོགས་དང་། འཇིག་རྟེན་བདེ་སོགས་བྱ་བས་འགྲུབ། དེ་ནས་ལྷག་གཏོར་བསྔོ་བ་གཞུང་བཞིན་བྱང་ཕྱོགས་སུ་སྤུངས། ཕྲིན་ལས་དྲག་པོ་སྒྲུབ་པ་ལ། སྤུ་གྲི་ནང་གི་གསེར་སྐྱེམས་བྱིན་གྱིས་བརླབས་ལ། རྃ་ཡྃ་ཁྃ། འདོད་ཡོན་ཟག་པ་མེད་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཞེས་བྱིན་གྱིས་བརླབས། ཕྱོགས་བཅུར་བཞུགས་པ་སོགས་ནས་གཟུ་དཔང་། བྲུབ་བསྐྱེད། འགུགས་གཞུག་ལན་གསུམ། ལྷ་དང་དབྱེ་བ། ཆོས་བཤད་པ། ཕུར་བསྐྱེད། ཐུན་དབབ་པ། རྣམ་ཤེས་སྤར་བ། རྡོ་རྗེ་གཞོན་ནུའི་སྦྱོར་མཚམས་ཐིམ༔ ཚེ་བསོད་ནྲི་ཡིག་རྣམ་པར་གྱུར༔ བདག་ལ་ཐིམ་པས་གཟི་བརྗིད་འབར༔ རྣམ་ཤེས་འོག་མིན་གནས་སུ་ཕཊ྄༔ རྒྱལ་བའི་སྲས་སུ་ཞེས་པའི་ཞལ་བཏབ་བྱས་ཏེ། ལིང་རོ་ཁྲག་སྐྱེམས་དང་སྦྱར་བ་ཟློག་གཏོར་ལྷར་གསལ་བར་ཕུལ། བཟློག་པར་བྱ། ལས་སྔགས་ཉེར་གཅིག་བཟླས་ཏེ། དྲག་པོ་རྩང་གི་བཟློག་པ་བྱ། གཏེར་སྲུང་སྤུ་གྲི་འདིར་བཏང་། ཐུན་གཏོར་འགུག་གཞུག དཀོན་མཆོག་གསུམ་དང་རྩ་བ་གསུམ་ཞེས་པ་གཏེར་སྟོན་རང་གི་གསུང་རྒྱུན་བཞིན་མཐར། མདོས་ཟོར་ཤ་ཁྲག་དང་། དྲག་པོའི་ཡང་བཟློག་ཟོར་འཕེན་བཅས་བཏང་སྟེ། ཟོར་ཚབ་འཕང་། ལོག་ཏྲིའི་སྔགས་རྒོད། ཏིག་ཁྲོམ་ཡང་བཟློག་བཅས་འདིར་བྱ། དེ་ནས་ཆད་ཐོ་བསྒྲགས། བརྟན་མ་སྐྱོང་མཐར་གཏོར་གཞོང་འགུགས་གཞུག ན་མོ། དཀོན་མཆོག་གསུམ་དང་རྩ་བ་གསུམ་གྱི་བདེན་པས་བདག་ཅག་དཔོན་སློབ་བསྲུང་བྱ་མི་ནོར་འཁོར་དང་བཅས་པ་ལ། བྱང་ཆུབ་སྒྲུབ་པ་ལ་བར་དུ་གཅོད་པར་བྱེད་པའི་དགྲ་བགེགས་འབྱུང་པོ་གང་དག་ཅི་སྙེད་ཡོད་པ་ཐམས་ཅད་གཏོར་གཞོང་རི་རབ་འབར་བའི་འོག་ཏུ་ཁུག་ཅིག ཞེས་འགུགས་གཞུག་བྱས་ལ་རྟ་བྲོ་བརྡུང་། བདེན་སྟོབས་བརྗོད། ཡང་གསང་ཚེ་སྒྲུབ་བྱ། བསྙེན་པ་སྔོན་རྗེས་སོང་ནས། དབྱངས་གསལ་རྟེན་སྙིང་བཅས་མཐར་ཚེ་འགུགས། ཧཱུྃ་ཧྲཱིཿ ཚེ་དང་ཡེ་ཤེས་འོད་དཔག་མེད༔ ཞེས་པའི་ནང་། མཐུ་སྟོབས་ཀྱིས༔ བདག་ཅག་འཁོར་དང་བཅས་པ་ཡི༔ བླ་ཚེ་སོགས། འདིར་ཁུག་ཅིག༔ བདག་དང་སྒྲུབ་རྫས་རྣམས་ལ་བསྟིམ། ཞེས་གོང་འོག་གཉིས་ཀ་སྦྱར། བྱིན་རླབས་རྣམས༔ བདག་སོགས་ལུས་ངག་ཡིད་ལ་ཐིམ༔ སོགས་མཐར་ཚེ་གཟུངས་བཟླས། དབང་ལེན་སྦྱར་བའི་སྐབས་དང་བསྟུན། ཚེ་ལྷའི་ཐུགས་སོགས་དགོངས་པ་བརྐྱངས། ལས་གཞུང་གི་གཏང་རག་མཆོད་བསྟོད་བྱ། མ་འབྱོར་པ་སོགས་བརྟན་བཞུགས་གང་འོས་མཐར། ཉེར་བསྡུ། ཧཱུྃ་ཧཱུྃ་ཧཱུྃ། ཞེས་གཏེར་གཞུང་གི་སྣོད་བཅུད་རྟེན་དང་། ཞེས་ཡང་ན། སྣང་སྲིད་ཐམས་ཅད་འོད་དུ་ཞུ་ནས་གཞལ་ཡས་ཁང་ལ་ཐིམ། གཞལ་ཡས་ཁང་འཁོར་གྱི་ལྷ་ཚོགས་ལ་ཐིམ། འཁོར་རྣམས་རིམ་བཞིན་གཙོ་བོ་ལ་ཐིམ། གཙོ་བོ་ཡེ་ཤེས་སེམས་དཔའ་ལ་ཐིམ། ཡེ་ཤེས་སེམས་དཔའ་ཏིང་འཛིན་སེམས་དཔའ་ལ་ཐིམ། དེ་དྭངས་མའི་སྲོག་ཧཱུྃ་ལ་ཐིམ། ཧཱུྃ་གྱེན་རྫོགས་ནཱ་དའི་བར་དུ་མི་དམིགས་པར་བསམ། ཟུང་འཇུག་ལྷར་ལྡང་། ཕཊ྄་ཕཊ྄་ཕཊ྄༔ སྟོང་གསལ་གྱི་ངང་ལ་བདག་ལུས་ཆུ་ལ་ཉ་ལྡང་བའི་ཚུལ་དུ་དབང་དྲག་ཀརྨ་དྲག་པོ་རྩལ་ཞལ་གཅིག་ཕྱག་གཉིས་རྡོ་རྗེ་དང་སྡིག་པ་འཛིན་པ་ཁྲོ་བོའི་ཆས་ཐམས་ཅད་ཀྱིས་བརྒྱན་པའི་སྐུར་གྱུར་པའི་སྤྱི་བོར་ཨོཾ། མགྲིན་པར་ཨཱཿ སྙིང་ཁར་ཧཱུྃ་ཡིག་གིས་མཚན་པར་གྱུར། རང་གི་ལུས་རྡོ་རྗེའི་གོ་ཁྲབ་ཀྱིས་ཞུ་ལུགས་སུ་གཡོགས་པར་གྱུར། ཅིས་ཀྱང་མི་ཚུག་མི་ཤིགས་པའི། །སྟོང་པའི་གོ་ཆ་བླ་ན་མེད། །མཚན་མའི་ཡུལ་ཀུན་བཅོམ་ནས་ནི། །སངས་རྒྱས་སུ་ནི་རྒྱས་པར་གནས། །བཛྲ་ཀཱ་བཱ་ཙིཏྟ་རཀྵ་རཀྵ་ཧཱུྃ། སྨོན་ལམ་གདབ་པ། ཧོཿ དེ་ལྟར་སྒྲུབ་པའི་དགེ་ཚོགས་འདིས༔ སོགས་སྨོན་ལམ་གདབ། བཀྲ་ཤིས་བརྗོད། གསོལ་འདེབས་ལེའུ་བདུན་པ་བྱ། དེ་ནས་ཉུལ་ལེ་སྐྲོད་ཕྱིར། བྲུབ་ཁུང་ལིངྒ་དང་བཅས་པ་འདུ་བྱ། ཌཱ་ཀི་དང་སློབ་དཔོན་ཆས་སུ་ཞུགས། ཨེ་ཡཾ་ཛྭ་ལ་རཾ། བྲུབ་ཁུང་ཡངས་ཤིང་གཏིང་ཟབ་པའི་ནང་དུ་ཏྲི་ལས་དངོས་གྲུབ་ལ་བར་དུ་གཅོད་ཅིང་ལོག་པར་ལྟ་བའི་འབྱུང་པོ་ཉམས་ལེན་བདུད་ཀྱི་རིགས་སུ་གྱུར་པ་ཐམས་ཅད་རིད་ཅིང་ཉམ་ཐག་པའི་ལུས་ཅན་དུ་གྱུར། ཞེས་བྲུབ་ཁུང་བསྐྱེད། ན་མོཿ རིག་འཛིན་རྩ་བརྒྱུད་ཀྱི་དཔལ་ལྡན་དམ་པ་རྣམས་ཀྱི་བཀའ་བདེན་པ་དང་། ཆོས་ཀྱི༴ དགེ་འདུན་གྱི༴ གསང་སྔགས༴ ཆོས་ཉིད་གདོད་ནས༴ ཁྱད་པར་དུ་བདུད་འདུལ་དབང་དྲག་ཀརྨ་དྲག་པོ་རྩལ་གྱི་དཀྱིལ་འཁོར་གྱི་ལྷ་ཚོགས་བཀའ་སྡོད་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བདེན་པ་དང་། བདེན་པ་ཆེན་པའི་མཐུ་ལ་བརྟེན་ནས། དངོས་གྲུབ་ལ་བར་དུ་གཅོད་པར་བྱེད་པའི་འབྱུང་པོ་ཉམས་ལེན་བདུད་ཀྱི་རིགས་སུ་གྱུར་པ་ཐམས་ཅད་མཚན་མ་རྫས་ཀྱི་རྟེན་འདི་ལ་མཆིས་པར་གྱུར་ཅིག ཏྲི་ཡཾ་ཛཿཏྲི་བཛྲ་ཨཾ་ཀུ་ཤ་ཛཿ ཛཿཧཱུྃ་བཾ་ཧོཿ དགུག་གཞུག་བྱ། འཆམས་བསྟུན་གྱི་རོལ་མོ་བླངས་ཏེ། ཧཱུྃ༔ ཆོས་ཀྱི་དབྱིངས་ནས་རང་བྱུང་གྲུབ་པའི་ལྷ༔ ཁྲོ་རྒྱལ་རོལ་པའི་དུར་ཁྲོད་ཆེན་པོ་ནས༔ ཤིན་ཏུ་མི་བཟད་རབ་འཇིགས་སྐུར་སྟོན་པ༔ དཔལ་ཆེན་འཁོར་བཅས་དྲག་པོའི་ཕྲིན་ལས་མཛོད༔ ཅེས་དང་། ཧཱུྃ༔ ང་ནི་དབང་དྲག་ཧེ་རུ་ཀ༔ སྲས་དང་སྤྲུལ་པ་བྱེ་བ་འབུམ༔ བཀའ་སྡོད་རབ་འཇིགས་ཕོ་ཉར་བཅས༔ དབང་དྲག་ལྷ་ཚོགས་དུས་ལ་བབས༔ གཡས་ཀྱི་ཕྱག་ན་ཕུར་པ་འགྲིལ༔ གཡོན་གྱི་ཕྱག་ན་ལྕགས་ཀྱུས་བསྣམས༔ ལྕགས་ཀྱུ་ཟུང་ལ་ཕུར་བུས་ཐོབ༔ གནོད་བྱེད་དགྲ་བགེགས་རྡུལ་དུ་རློག༔ ཨོཾ་བཛྲ་མ་ཧཱ་ཀྲོ་དྷཱ་སོགས་སྔགས་སོ་ལྔ་ཕུར་སྐོར་དང་བཅས་ཐུན་གྱིས་བྲབ་ཅིང་། སྐབས་འདིར་དཔལ་གྱི་ཕོ་ཉ་ཀུན་ཐུབ་རྒྱལ་མོའི་བསྐུལ་བ་ནི། ཧཱུྃ༔ ཤར་ཕྱོགས་དཀར་མོ་དུང་གི་གཞལ་ཡས་ནས༔ ཁྲག་མདོག་དམར་མོ་བསེ་ཡི་ལན་ཕྲན་ཅན༔ སྤྱན་རྩ་དམར་པོ་ཉི་ཟླ་སྐར་ལྟར་འཕྲོ༔ སྨིན་མ་གློག་འགྱུ་མུན་པའི་གོ་སྐབས་འབྱེད༔ བུ་ཡུག་ཐོག་འབེབས་ཤངས་ནས་རྡོ་རྗེ་འཁྲུགས༔ བཞད་པའི་ཧེ་དང་དཔལ་གྱི་སྤུ་གྲིས་གཏམས༔ རྔམས་པའི་ལྗགས་འགྲིལ་བསྐལ་པའི་མེ་ཆེན་འབར༔ ཨག་ཚོམ་མེ་འབར་རབ་འབྱམས་སྲིད་པ་བསྲེགས༔ བསྐལ་པའི་འབྲུག་སྒྲ་སྙན་ནས་གསུང་སྒྲ་སྒྲོགས༔ ལག་པ་དམར་པོ་སྤུ་གྲི་འབུམ་གྱི་གཏམས༔ སེན་མོ་ལྕགས་ཀྱུའི་རྩེ་ལ་བསྐལ་པའི་མེ་ཆེན་འབར༔ བ་སྤུ་རྡོ་རྗེ་གནམ་ལྕགས་ཞུན་མ་འཁྲུགས༔ སྨིན་མ་ལྕགས་ཀྱི་ཁྲོ་ཆུས་ཆར་འབེབས་ཤིང་༔ ཞབས་ཀྱི་ཕུར་པས་སྲིན་པོ་ལྔ་བརྒྱར་གཟིར༔ རལ་པ་བསེ་ཁྲབ་ཁྲག་གི་དགུ་ཆར་འབེབས༔ ཤིན་ཏུ་མི་བཟད་གཏུམ་ཆེན་ཁྲག་འཐུང་མ༔ སྲིན་མོའི་སྙིང་འབྱིན་འཆང་པར་བཅུག་ནས་གསོལ༔ ཤིན་ཏུ་མི་བཟད་འབར་བའི་སྐུ་གཅིག་མ༔ དཔག་ཚད་ལྔ་བརྒྱར་རྒྱུག་ཅིང་ཀླུ་སྲིན་མ་ལུས་སྒྲོལ༔ ཁྲོས་པའི་ཞལ་མདོག་ཁྲག་གི་མཆིན་པ་ཁ༔ བདུད་ལ་བབས་ན་སྙིང་ཁྲག་དྲོན་མོ་འཐུང་༔ སྲིན་ལ་བབས་ན་སྲོག་རྩ་དམར་པོ་གཅོད༔ དགྲ་ལ་བབས་ན་དུག་གི་ཁ་ཆུ་འབེབས༔ བགེགས་ལ་བབ་ན་རུས་པ་རྡུལ་དུ་རློག༔ དཔལ་གྱི་ཕོ་ཉ་དཔལ་གྱི་ཐུགས་ལས་ཕྱུང་༔ དམ་ཚིག་དགྲ་དང་འབྱུང་པོ་བགེགས་ཀྱི་ཚོགས༔ ཕུང་པོ་དུམ་བུར་གཏུབ་ཅིང་དོན་སྙིང་མ་ལུས་བསྲེགས༔ བྲུ་བུ་བྲུ་ཨ་བ་ཙེ་རུ་པ་ཙེ་ནི་ཙ་ར་ཎ་ཐུན་དུ་ཐུན་ན་ཤ་སྟམ་བྷ་ཡ་ཡཀྵ་འབྱིན་ཡཀྵ་འབྱིན་ཡ་ཕྱེ་མ་ཕྱེ་མ་རྡུལ་ཕྲན་རྡུལ་ཕྲན༔ ཞེས་བརྗོད་པས་བསྐུལ་ཞིང་། དྲག་སྔགས་སྤོས་རོལ་དང་བཅས་དབྱུག་པས་བརྡེག་ཅིང་ཐུན་གྱིས་བྲབ། ཌཱ་ཀི་ཀུན་ཐུབ་བཅས་འཆམས་སྟབས་ཀྱིས་དཀྱིལ་འཁོར་བསྐོར་ཞིང་ཕྱི་རོལ་ཏུ་བསྐྲད། དེ་ནས་བྱིན་དབབ་ཕྱིར། ཧཱུྃ༔ ཆོས་དབྱིངས་རྣམ་དག་སྐྱེ་མེད་ཕོ་བྲང་ནས༔ ཞེས་ཐུགས་སྒྲུབ་ལས་བྱང་ལྟར་གྱི་དམིགས་བསལ། བླ་མ་ཡི་དམ་རིག་འཛིན་ཌཱ་ཀིའི་སྡེ༔ བདུད་འདུལ་དབང་དྲག་དཀྱིལ་འཁོར་ལྷ་ཡི་ཚོགས༔ དུས་གསུམ་བདེ་གཤེགས་རྒྱལ་བ་མ་ལུས་རྣམས༔ སོགས་ཀྱིས་བྱིན་དབབ་རྗེས་སྒྲུབ་པོ་རྣམས་ཀྱིས། པདྨ་བཛྲ་དང་ཨརྩིག་བཟླས་བཞིན་པས་གྲོལ། ཉིན་དང་པོའི་ཛབ྄་བསྐུལ་ཚུགས་པ་དང་བསྟུན་ཞི་དྲག་སྤེལ་མའི་སྔགས་རྒྱུན་པ་བརྐོ་ཞིང་ཉིན་མཚན་ཐུན་བཞིར་བྱ་བའི་འདོན་ཐབས་རིགས་སྒྲུབ་ཁོག་ལས་ཤེས་ཤིང་། རྒྱུན་གྱི་ཆོག་ཁྲིགས་རྣམས་འདི་བཞིན་དུ་ཉམས་སུ་བླང་བར་བྱའོ། །གཞན་ཡང་ཉིན་མཚན་གྱི་ཐུན་གྱི་ཚེ་རྡོ་རྗེའི་མཚམས་པས་སྒོ་བཞི་སྒོ་བྱང་བཅས་གསོ་ཞིང་ཡི་དམ་ཕུར་པ་ལྟ་བུའི་སྒོ་ནས་ཉུལ་ལེ་སྐྲོད་པ་དང་། ཁྲུས་དང་ཐུན་གྱིས་བྲབ་པ་སོགས་འདིས་བྱ་ཞིང་། སྔ་དྲོ་སྒྲུབ་ཁང་ལ་ཉི་མ་ཕོག་པ་དང་མཉམ་རི་བོ་གསང་མཆོད་བྱ་ཞིང་། ཉིན་གུང་རྙིང་མའི་ཆ་གསུམ་རྒྱས་པ་དང་། དགུང་མོ་ས་རུབ་པ་དང་གསུར་བཏང་། ཆུ་གཏོར་དང་སཱཙྪ་འབྱོར་ན་བྱ། གྲུབ་པའི་མཇུག་ཏུ་ཕྲིན་ལས་དྲག་པོའི་བཟློག་པ་སྤྲོས་བཅས་བསྒྲལ་འཆམས་དང་ཟོར་འཕང་སྐོར། གླུད་རྫོངས་བཅས་ཀྱི་གསལ་བྱེད་ཟུར་པ་ལས་ཤེས་ཤིང་། གཞན་ཡང་ཕྱི་ནང་གི་ཀུན་སྤྱོད་རིགས། སློབ་དཔོན་གྱི་ཞལ་ལས་ཤེས། དེ་ལྟར་གུ་རུ་དྲག་པོ་མཐིང་ནག་གི་སྒྲུབ་པའི་ཆོ་གའི་ལས་རིམ་གསལ་བྱེད་འདི་བཞིན་སྒྲུབ་ཆེན་གྱི་ཆ་ལག་ཏུ་དྲག་མཐིང་གཞུང་སོར་བཞག་མ་ཚང་བའི་རིགས་རང་གི་བློ་ཡུལ་དང་རྙིང་མ་སྨིན་གླིང་ལུགས་ཀྱི་དབང་ལུང་ཡོད་ངེས་ཀྱི་ལྷ་རིགས་མཐུན་གྱི་ཆོ་ག་མང་ཞིག་ལས་བླངས་ཤིང་བསྒྲིགས་པ་པོ་རྩ་བའི་ཆོས་བདག་ལུང་ཟིན་ཡོངས་ཀྱི་ཐ་ཤལ། ༧ཁམས་སྤྲུལ་དྲུག་མིང་བསྟན་པའི་ཉི་མས་སྤེལ་བས་ནོངས་པ་མཆིས་ན་ཡེ་ཤེས་ཀྱི་ལྷ་ལ་བཤགས་ཤིང་། དགེ་བས་མཁའ་ཁྱབ་ཀྱི་སེམས་ཅན་ཐམས་ཅད་དྲག་པོའི་གོ་འཕང་ཐོབ་སྟེ། མི་ལྡོག་པའི་བདེ་ཆེན་ཞིང་ལ་ཚོམ་བུར་འགོད་པའི་རྒྱུར་གྱུར་ཅིག བཀྲ